User talk:MoviesExtraa

करण अर्जुन (1995)
नब्बे के दशक में बनी “करन अर्जुन” ऐसी फिल्म है जिसको मसाला जेनर की मूवीज पसंद करने वाले लोग आज भी उसी चाव से देखते हैं । अगर मैं ख़ुद की बात करूं तो 90 के दशक की एक्शन मूवीज में से मुझे “दिलवाले” और “करन अर्जुन” सबसे ज्यादा पसंद है। इन दोनों मूवीज को मैंने कई कई बार देखा है । “करन अर्जुन” में एक फ़िल्म को आकर्षक बनाने वाले सारे मसाले मौजूद थे । इस फ़िल्म में एक्शन, रोमांस, मधुर गाने, पुनर्जन्म का कॉन्सेप्ट, कॉमेडी, सुंदर लोकेशन सब कुछ था। करन अर्जुन की रिलीज़ को आज 27 बरस पूरे हो गए हैं। चलिए,27 बरस पूरे होने पर जानते हैं इस फ़िल्म से जुड़ी कुछ अनजान दिलचस्प बातें।

ये राकेश रोशन की सलमान ख़ान के साथ पहली और शाहरुख ख़ान के साथ दूसरी फ़िल्म थी। शाहरूख ख़ान इससे पहले भी राकेश रोशन की 1993 में रिलीज़ हुई फ़िल्म “किंग अंकल” में उनके साथ काम कर चुके थे। “करण अर्जुन” के बाद भी उन्होंने राकेश रोशन के साथ 1997 में रिलीज हुई “कोयला” में काम किया। फ़िल्म जितनी बड़ी होगी, आईएमडीबी पर उसके बारे में उतनी ही ज्यादा झूठी ट्रिविया पढ़ने को मिलेगी । इस फ़िल्म की कास्टिंग के बारे में भी आईएमडीबी पर कई झूठ लिखे हुए हैं। इस फ़िल्म के 25 साल पूरे होने पर राकेश रोशन ने बॉलीवुड हंगामा को दिए अपने एक इंटरव्यू में कई बातों का खुलासा किया था। राकेश रोशन ने बताया कि सबसे पहले इस फ़िल्म के करन और अर्जुन के रोल के लिए क्रमश: अजय देवगन और शाहरूख ख़ान की कास्टिंग हुई थी। अजय देवगन और शाहरुख ख़ान दोनों ही अपने रोल से खुश नहीं थे। अजय देवगन को अर्जुन का रोल करना था और शाहरूख ख़ान को करन का । इन दोनों का करन अर्जुन के लिए फ़ोटो सेशन भी हुआ था। फोटों शूट के बाद अजय देवगन और शाहरूख ख़ान ने राकेश रोशन से अपने रोल बदलने की बात कही लेकिन राकेश रोशन ने ऐसा करने से साफ़ मना कर दिया। राकेश रोशन के मना करने के बाद अजय देवगन ने फ़िल्म छोड़ दी और अजय देवगन के फ़िल्म छोड़ने के बाद शाहरूख ख़ान ने भी फ़िल्म छोड़ दी । कहा ये भी जाता है कि अजय देवगन और शाहरुख ख़ान ने ये फ़िल्म आपस में बात करके छोड़ी थी और जब शाहरूख ख़ान इस फ़िल्म में वापस आए तब अजय देवगन उनसे बड़े नाराज़ हुए थे। जब अजय देवगन और शाहरूख खान इस फ़िल्म का हिस्सा थे तब इस फ़िल्म का नाम “कायनात” रखा गया था बाद में फ़िल्म की स्क्रिप्ट में बार करन अर्जुन का नाम आने से बदलकर इसका नाम “करन अर्जुन” कर दिया गया।

अजय व शाहरुख के फ़िल्म छोड़ने के बाद राकेश रोशन ने ये फ़िल्म सलमान ख़ान और आमिर ख़ान को ऑफर की। सलमान ख़ान को करन का और आमिर को अर्जुन का रोल ऑफ़र किया गया था। दोनों स्टार्स ने स्क्रिप्ट सुनते ही ये फ़िल्म करने के लिए तुरंत हां कर दी। आमिर ख़ान ने हां तो कर दी लेकिन वो उस वक्त रामगोपाल वर्मा की “रंगीला” की शूटिंग कर रहे थे इसलिए उन्होंने राकेश रोशन से ये फ़िल्म 6 महीने बाद स्टार्ट करने के लिए कहा । राकेश रोशन ने ऐसा करने से इंकार कर दिया और उसी वक्त ये खबर सुनकर शाहरुख़ ख़ान वापस राकेश रोशन के पास आए और उन्होंने ये फ़िल्म करने की इच्छा जताई। राकेश रोशन ने ये बात आमिर ख़ान को बताई और उन्होंने राकेश रोशन को शाहरूख ख़ान को फ़िल्म में उनकी जगह कास्ट करने के लिए कह दिया, इस तरह से सलमान और शाहरूख खान के रूप में करन अर्जुन की जोड़ी बनी। राकेश रोशन ने बताया था कि फीमेल लीड रोल्स के लिए स्टार्टिंग से उनकी च्वाइस काजोल और ममता कुलकर्णी ही थी। इस फ़िल्म के बाकी कलाकारों में राखी,अमरीश पुरी, आसिफ शेख, जॉनी लीवर, रंजीत, अशोक सर्राफ, जैक गौड़, अर्जुन आदि थे।

इस फ़िल्म को लिखा था सचिन भौमिक, रवि कपूर और अनवर ख़ान ने। फ़िल्म के गानों के बोल इंदीवर ने लिखे थे और राकेश रोशन के भाई राजेश रोशन ने इसका संगीत तैयार किया था । फ़िल्म का बैकग्राउंड म्यूजिक भी राजेश रोशन ने ही तैयार किया था। फ़िल्म में “ये बंधन तो प्यार का बंधन है” के दोनों वर्जन को मिलाकर कुल 7 गाने हैं। 7 गानों में से एक भी गाना ख़राब नहीं है । इस फ़िल्म का संगीत इसकी रिलीज़ से पहले ही बहुत प्रसिद्ध हो गया था। उस समय इसके म्यूजिक एलबम की लगभग 30 लाख ऑडियो कैसेट बिकी थी और ये बिक्री के मामले में उस साल नम्बर 4 पर रहा था। “जाती हूं मैं” गाने की धुन राजेश रोशन ने अपने ही होम प्रोडक्शन की किसी फ़िल्म के पहले बनाई थी, राकेश रोशन ने उस वक्त इसको काम में नहीं लिया था। उन्होंने राजेश रोशन को इस धुन पर “करन अर्जुन” के लिए एक पूरा गाना बनाने को कहा और ये गाना तैयार हुआ।

इस फ़िल्म की सारी शूटिंग राजस्थान में हुई है। अलवर जिले के भानगढ़ में गांव के दृश्य फिल्माए गए थे। फ़िल्म में जो दुर्गा माता का मंदिर दिखाया गया है जहां पर राखी के कई सीन और “जय मां काली” वाला गाना फिल्माया गया था वो अजमेर के पुष्कर में स्थित है। सरिस्का पैलेस को फ़िल्म में ठाकुर दुर्जन सिंह के महल के रूप में दिखाया गया था। यहां पर फ़िल्म की शूटिंग दिसंबर जनवरी में हुई थी क्यों कि इस वक्त सरसो बड़ी बड़ी हो जाती है । इस फ़िल्म के अलावा राकेश रोशन ने 1997 में रिलीज़ हुई अपनी फ़िल्म “कोयला” का कुछ हिस्सा भी राजस्थान में फिल्माया था। राकेश रोशन के बेटे ऋतिक रोशन इस फ़िल्म में असिस्टेंट डायरेक्टर थे। अजय देवगन के पिता वीरू देवगन को इस फ़िल्म के लिए पहले एक्शन डायरेक्टर के रूप में चुना गया था, उन्होंने दो तीन दिन तक शूटिंग में भी हिस्सा लिया था लेकिन बाद में वो अजय देवगन के इस फ़िल्म को छोड़ने के कारण अपसेट हो गए और उन्होंने भी फ़िल्म छोड़ दी । उनकी जगह भीकू वर्मा को एक्शन डायरेक्टर चुना गया। रजत बेदी ने इस फ़िल्म में शाहरूख ख़ान के बॉडी डबल का काम लिया था।

रिलीज़ के पहले ही इस फ़िल्म को लेकर दर्शकों में काफ़ी क्रेज बन गया था। फ़िल्म के प्रोमोज और हिट म्यूज़िक ने फ़िल्म के लिए हाइप बना दी थी। फ़िल्म रिलीज़ हुई उस दिन से हाउसफुल चली। राकेश रोशन के अनुसार उनके मध्यप्रदेश के डिस्ट्रीब्यूटर ने दर्शकों की मांग पर रात २ बजे ही पहला शो स्टार्ट कर दिया था। कई और शहरों में भी सुबह 6 बजे व 9 बजे के शो चले। 6 करोड़ में बनी ये फ़िल्म 250 स्क्रीन्स पर रिलीज़ हुई और पहले दिन 80 लाख की तगड़ी कमाई की। फ़िल्म ने पहले वीकेंड पर लगभग 2 करोड़ 24 लाख की कमाई की । फ़िल्म का पहला हफ़्ता लगभग 4 करोड़ 30 लाख रू का रहा। फ़िल्म ने कई शहरों व कई थिएटर में सिल्वर जुबली मनाई। फ़िल्म का इंडिया का लाइफटाइम बिजनेस लगभग 25 करोड़ 28 लाख का रहा और फ़िल्म को ब्लॉकबस्टर घोषित किया गया। ओवरसीज में भी कमाई के मामले में ये फ़िल्म दूसरे स्थान पर रही। इंडिया में फ़िल्म को लगभग 2 करोड़ 99 लाख लोगों ने टिकट खरीदकर देखा। ये 1995 की पहली सबसे बड़ी हिट फ़िल्म थी। MoviesExtraa (talk) 12:20, 15 January 2022 (UTC)

गुरु (2007)
1990 में आज के दिन बॉक्सऑफिस पर दो मूवीज रिलीज़ हुई थी। इस दिन मुकुल आंनद की “महासंग्राम” के साथ आंनद गायकवाड़ की “तक़दीर का तमाशा” रिलीज़ हुई थी। ये आंनद गायकवाड़ निर्देशक अशोक गायकवाड़ के भाई है । बॉक्सऑफिस कलेक्शन के मामले में इन दोनों मूवीज़ में से “महासंग्राम” ने बाज़ी मारी । हालांकि इस फ़िल्म ने भी औसत बिज़नेस ही किया था लेकिन ये “तकदीर का तमाशा” से आगे रही थी। दोनों ही फिल्मों में कुछ बातें कॉमन थी जैसे गोविंदा, आदित्य पंचोली, गुलशन ग्रोवर दोनो ही मूवीज में थे। दोनों ही मूवीज के गाने समीर ने लिखे थे और संगीत आंनद मिलिंद ने तैयार किया था।

12 जनवरी 1996 को सुनील शेट्टी, सैफ़ अली ख़ान, आदित्य पंचोली, नीलम, कादर ख़ान, मोहन जोशी आदि अभिनीत “एक था राजा” रिलीज़ हुई थी। इस फ़िल्म को दया निहलानी ने निर्देशित किया था। इसमें आंनद मिलिंद का संगीत था और समीर ने गीत लिखे थे। 3.50 करोड़ में बनी इस फ़िल्म ने इंडिया में 145 स्क्रीन्स कुल 2.66 करोड़ का नेट बिज़नेस किया था और ये एक फ्लॉप फ़िल्म साबित हुई थी।

12 जनवरी 2007 को रिलीज़ हुई अभिषेक बच्चन अभिनीत निर्देशक मणिरत्नम की “गुरु”। ये अभिषेक बच्चन की मणिरत्नम के साथ “युवा (2004)” के बाद दूसरी फ़िल्म थी । 2020 में अभिषेक बच्चन ने फ़िल्म कंपेनियन को दिए अपने इंटरव्यू में बताया था कि मणिरत्नम ने 2005 में उनको एक फ़िल्म ऑफ़र की थी जिसकी कहानी एक ऐसे लड़के की थी जिसके माता पिता 60 के दशक के अन्त में इंग्लैंड चले जाते हैं, लड़का वहीं बड़ा होता है । वहां पर उसको नस्लवाद का सामना करना पड़ता है और कैसे वो इन सब से निपटता है ! 2006 में जब मणिरत्नम और अभिषेक बच्चन की मुलाकात हुई तो मणि ने अभिषेक को बताया कि वो इस कहानी पर फ़िल्म नहीं बनाना चाहते क्यों कि इसका दूसरा भाग का आईडिया उनके पास नहीं है। अभिषेक बच्चन उन दिनों शाद अली के साथ “झूम बराबर झूम” की शूटिंग भी कर रहे थे तो मणि और अभिषेक के बीच अगली मुलाकात शाद अली के घर पर तय हुई, डिनर पर उसी मुलाकात के दौरान मणि ने अभिषेक बच्चन को गुरू का आइडिया बताया था और इस तरह इस फ़िल्म का बनना शुरू हुआ।

आईएमडीबी और बाकि कहीं जगह पर आपको लिखा हुआ मिलेगा कि इस फ़िल्म को अभिषेक बच्चन से पहले आमिर ख़ान करने वाले थे और उनके साथ रानी मुखर्जी को भी कास्ट किया जाना था । ये कोरी गप्प है । मणिरत्नम ने “गुरू” की रिलीज़ से पहले हिंदुस्तान टाइम्स को दिए एक साक्षात्कार में बताया था कि वो आमिर ख़ान के साथ उन दिनों एक फ़िल्म बनाने की प्लानिंग कर रहे थे लेकिन वो गुरू नहीं थी। उस फ़िल्म का नाम “लज्जो” था और उस पर आमिर खान अपने होम प्रोडक्शन की “तारे जमीं पर” का काम ख़त्म करने के बाद काम शुरू करने वाले थे। बाद में दुर्भाग्य से ये फ़िल्म बन नहीं पाई। विवेक ओबेरॉय, जॉन अब्राहम, शाहरूख ख़ान, मनीषा कोईराला आदि को इस फ़िल्म में कास्ट करने वाली बात भी सिर्फ़ अफ़वाह ही थी। विवेक को तो इसलिए कास्ट नहीं किया जा सकता था क्यों कि मणि रत्नम को पता था कि विवेक ओबेरॉय और ऐश्वर्या साथ में काम नहीं करेंगे और उन दिनों अभिषेक बच्चन और ऐश्वर्या राय भी नजदीक आ गए थे । इस फिल्म की रिलीज़ के दो दिन बाद 14 फरवरी को उनकी सगाई हुई थी। इस फ़िल्म को धीरू भाई अंबानी के जीवन से प्रेरित बताए जाने पर भी इसके डायरेक्टर और एक्टर अभिषेक बच्चन ने अपने इंटरव्यू में बार बार इस बात से इंकार किया है।

अभिषेक बच्चन और ऐश्वर्या राय के अलावा इस फ़िल्म में मिथुन चक्रवर्ती, आर माधवन, विधा बालान, मनोज जोशी, संजय मिश्रा, दर्शन जरीवाला, नीना कुलकर्णी, सुधीर पांडे, सचिन खेडेकर, राजेंद्र गुप्ता, रोशन सेठ, आर्य बब्बर, अर्जन बाजवा जैसे एक्टर थे। अभिषेक बच्चन ने गुरुकांत देसाई के किरदार में फिट दिखने के लिए इस फ़िल्म के लिए अपना वजन २० किलो बढ़ाया था। फ़िल्म का स्टोरी व स्क्रीनप्ले ख़ुद मणिरत्नम ने लिखा था। फ़िल्म के संवाद विजय कृष्ण आचार्य ने लिखे थे। मणिरत्नम की बाकी मूवीज की तरह इस फ़िल्म का संगीत भी उनके पसंदीदा संगीतकार ए आर रहमान ने तैयार किया था। फ़िल्म का म्युजिक काफ़ी पसंद किया गया था और उस वक्त इस फ़िल्म के म्यूज़िक एलबम की लगभग 11.50 लाख यूनिट कॉपिया बिकी थी । बिक्री के मामले में ये उस साल 12वा सबसे ज्यादा बिकने वाला एलबम था। 53वें फिल्मफेयर अवार्ड्स में ए आर रहमान को इस फ़िल्म के लिए बेस्ट म्यूज़िक डायरेक्टर और बेस्ट बैकग्रांउड स्कोर के लिए अवॉर्ड मिला था।

इस फ़िल्म के फिल्मांकन की शुरुआत मणिरत्नम ने सबसे पहले तुर्की, इस्तामबुल से की थी । अभिषेक बच्चन का तुर्की वाला हिस्सा वहीं फिल्माया गया था। इसके बाद गांव वाला हिस्सा बैंगलोर के नजदीक मेलुकोट में फिल्माया गया था। इस जगह के बारे में मैंने “हम पांच” वाले लेख में विस्तार से बताया था। फ़िल्म का बाकी हिस्सा मदुरई, तमिलनाडु के आसपास फिल्माया गया था। “तेरे बिना” गाने को सबसे आखिर में जब फ़िल्म का बाकी हिस्सा कंपलीट शूट कर लिया गया था तब फिल्माया गया था। जैसा कि मैंने ऊपर बताया कि उन दिनों अभिषेक बच्चन शाद अली निर्देशित यशराज बेनर की फ़िल्म “झूम बराबर झूम” की शूटिंग भी कर रहे थे । “झूम बराबर झूम” के लिए अभिषेक ने अपने बाल और दाढ़ी बढ़ा रखी थी। अब दिक्कत ये हुई कि लंबे बालों में गाना कैसे शूट करे क्यों कि फ़िल्म के बाकी हिस्सों में अभिषेक बच्चन के बाल उतने लंबे नहीं थे। “तेरे बिना” गाने को ध्यान से देखने पर मालूम चलता है कि इस गाने में अभिषेक बच्चन के बाल लंबे हैं और उनको छोटा दिखाने के लिए पिन किया गया था। फ़िल्म के म्यूज़िक डायरेक्टर ए. आर. रहमान ने “तेरे बिना” सॉन्ग को पाकिस्तानी सिंगर नुसरत फतेह अली ख़ान को डेडिकेट किया था।

ये फ़िल्म इंडिया में 650 स्क्रीन्स पर रिलीज़ हुई। फ़िल्म ने स्लो स्टार्ट लिया और पहले दिन लगभग 3.37 करोड़ की कमाई की । फ़िल्म की माउथ पब्लिसिटी अच्छी होने के कारण फ़िल्म के कलेक्शन दिन प्रतिदिन बढ़ते गए। फ़िल्म ने पहले वीकेंड में 11.14 करोड की और पहले हफ्ते में 18.70 करोड़ की कमाई की। लगभग 22 करोड़ के बजट में बनी इस फ़िल्म ने इंडिया में नेट 45 करोड़ 49 लाख की कमाई की और हिट का तमगा हासिल किया। इस फ़िल्म को उस वक्त लगभग 1 करोड़ 7 लाख से ज्यादा लोगों ने टिकट खरीदकर कर देखा था । इस फ़िल्म में अभिषेक बच्चन ने अब तक अपना बेस्ट काम किया है। ये वो पहली कमर्शियल मूवी थी जिसका उन दिनों कनाडा में प्रीमियर हुआ था। 2007 के शुरुआत में ही अभिषेक बच्चन को हिट मिली। उनकी पिछली फ़िल्म नवंबर 2006 में आई “धूम २” भी हिट रही थी। अभिषेक बच्चन इस शुरुआत को आगे बरकरार नहीं रख पाए और उन्होंने 2007 में “झूम बराबर झूम” और “लागा चुनरी में दाग” जैसी फ्लॉप मूवीज दी। MoviesExtraa (talk) 12:54, 15 January 2022 (UTC)